**DIRECŢIA TRANSPORT NAVAL Nr. 26775/1213**

**Data 12.07.2019**

**REFERAT DE APROBARE**

**a Ordinului ministrului transporturilor privind publicarea acceptării amendamentelor la Convenția internațională din 1974 pentru ocrotirea vieții omenești pe mare, așa cum a fost amendată, adoptate de Organizația Maritimă Internațională prin Rezoluția MSC.421(98) a Comitetului de siguranță maritimă din 15 iunie 2017**

**Organizația Maritimă Internațională (OMI), înființată prin Convenția de la Geneva din 1948, cu sediul la Londra, este instituția specializată din sistemul Națiunilor Unite în domeniul navigației maritime comerciale internaționale şi are ca scop principal elaborarea cadrului juridic, tehnic şi organizatoric pentru asigurarea siguranței navigației, securității navelor şi a instalațiilor portuare şi prevenirii poluării mediului marin de către nave.**

**România este stat membru al acestei organizații ca urmare a aderării, prin Decretul Consiliului de Stat nr.114/1965, la Convenția de la Geneva din 1948 privind crearea OMI şi în prezent este parte la toate convențiile internaționale principale privind siguranța maritimă, securitatea maritimă şi prevenirea poluării mediului marin de către nave, adoptate sub egida OMI.**

**În vederea realizării scopurilor sale, OMI organizează conferințe internaționale și sesiuni ale Adunării statelor membre și ale comitetelor sale, pentru adoptarea convențiilor maritime, codurilor și rezoluțiilor în domeniu.**

**Una dintre cele mai importante convenții privind siguranța navigației, adoptate de OMI, este Convenția internațională din 1974 pentru ocrotirea vieții omenești pe mare (Convenția SOLAS 1974), la care România a aderat prin Decretul nr. 80/1979.**

**Anexa la această convenție este structurată în paisprezece capitole și cuprinde reguli privind construcția, dotarea şi operarea navelor maritime. Prevederile anexei sunt actualizate continuu prin rezoluții de amendare, adoptate în cadrul sesiunilor Comitetului de siguranță maritimă (MSC) al OMI, iar toate amendamentele intrate în vigoare pe plan internațional până în prezent, au fost implementate în legislația națională prin acte normative specifice.**

**În anul 2017 au fost adoptate noi amendamente la Convenția SOLAS 1974 în sesiunea a 98- a MSC prin Rezoluția MSC.421(98).**

**Aceste amendamente prevăd numeroase modificări și completări punctuale la următoarele părți ale Convenției SOLAS 1974, astfel :**

**Capitolul II-1 - Construcție - structură, compartimentare și stabilitate, mașini și instalații electrice**

**Partea A - generalități**

**Partea B - compartimentare și stabilitate**

**Partea B-1 -stabilitate**

**Partea B-2 -compartimentare, etanșeitate la apă și la intemperii**

**Partea B-4 -managementul stabilității**

**Partea C - instalații de mașini**

**Capitolul II-2 -Construcție – protecția contra incendiului, detectarea și stingerea incendiului**

**Partea A –generalități**

**Partea C - stingerea incendiului**

**Partea G -cerințe speciale**

**Capitolul III - mijloace și dispozitive de salvare**

**Partea A – generalități**

**Partea B - cerințe aplicabile navelor și mijloacelor de salvare**

**Apendice - certificate**

**Întrucât la 1 iulie 2019 au fost îndeplinite condițiile de acceptare a amendamentelor la Convenția SOLAS 1974 adoptate prin Rezoluția MSC.421(98) (prin așa-numita procedură de acceptare tacită), în conformitate cu prevederile specifice ale acestei convenții precizate în rezoluție, respectivele amendamente vor intra în vigoare pe plan internațional la 1 ianuarie 2020.**

**În temeiul prevederilor art. 4 alin. (1) din Ordonanța Guvernului nr. 42/1997 privind transportul maritim și pe căile navigabile interioare, republicată, cu modificările şi completările ulterioare, precum și ale art. 2 pct. 20 din Hotărârea Guvernului nr. 21/2015, Ministerul Transporturilor, în calitatea sa de autoritate de stat în domeniul transportului maritim și pe căile navigabile, respectiv de organ de specialitate al administrației publice centrale, asigură ducerea la îndeplinire a obligațiilor ce revin statului din acordurile și convențiile internaționale la care România este parte și ia măsuri de aplicare a convențiilor internaționale din domeniul său de activitate.**

**Având în vedere cele de mai sus, am elaborat alăturatul proiect de Ordin al ministrului transporturilor privind publicarea acceptării amendamentelor la Convenția internațională din 1974 pentru ocrotirea vieții omenești pe mare, așa cum a fost amendată, adoptate de Organizația Maritimă Internațională prin Rezoluția MSC.421(98) a Comitetului de siguranță maritimă din 15 iunie 2017, pe care, dacă sunteți de acord, vă rugăm să îl aprobați.**

**DIRECTOR**

**Gabriela MURGEANU**